713c5b01055140507fbd3cfa30dd8f4d
### Πως πάω στην Ιθάκη;


travelmyth.gr
2020.29

Όσοι επιθυμούν να ταξιδέψουν στην Ιθάκη, μπορούν να μεταβούν στο νησί ακτοπλοϊκώς, καθώς το νησί δεν διαθέτει αεροδρόμιο. Η Ιθάκη διαθέτει τρία λιμάνια, ένα στο [Βαθύ](https://www.travelmyth.gr/βαθυ/ξενοδοχεια) που είναι και η πρωτεύουσα του νησιού, ένα στον **Πίσω Αετό (Πισαετός)** που βρίσκεται στο κεντρικό και δυτικό τμήμα του νησιού και ένα μικρότερο λιμάνι βόρεια, στις [Φρίκες](https://www.travelmyth.gr/φρικες/ξενοδοχεια).  

  

Το λιμάνι στο Βαθύ εξυπηρετεί τη σύνδεση του νησιού με την [Κυλλήνη](https://www.travelmyth.gr/κυλληνη/ξενοδοχεια) και την Πάτρα, είτε απευθείας, είτε με δρομολόγια πλοίων που πραγματοποιούν ενδιάμεση στάση στη [Σάμη](https://www.travelmyth.gr/σαμη-κεφαλονια/ξενοδοχεια) Κεφαλονιάς. Η ακτοπλοϊκή σύνδεση της [Λευκάδας](https://www.travelmyth.gr/λευκαδα/ξενοδοχεια) με το Βαθύ γίνεται από το [Νυδρί](https://www.travelmyth.gr/νυδρι/ξενοδοχεια) Λευκάδος.  

  

Το λιμάνι του Πισαετού βρίσκεται στο δυτικό τμήμα του νησιού και απέχει 12 χλμ. από το Βαθύ. Συνδέει την Ιθάκη με την ηπειρωτική χώρα καθώς και τα γειτονικά νησιά. Μπορείτε να φτάσετε από την Κυλλήνη στην Ιθάκη σε περίπου δυόμιση ώρες και από την [Πάτρα](https://www.travelmyth.gr/πατρα/ξενοδοχεια) στον Πίσω Αετό της Ιθάκης σε τρεισήμιση ώρες. Δρομολόγια πραγματοποιούνται επίσης από τον [Αστακό](https://www.travelmyth.gr/αστακος/ξενοδοχεια) Αιτωλοακαρνανίας προς το λιμάνι του Πισαετού με απευθείας σύνδεση ή με ενδιάμεση στάση στη Σάμη Κεφαλονιάς. Η πρόσβαση από την [Κεφαλονιά](https://www.travelmyth.gr/κεφαλονια/ξενοδοχεια) στο λιμάνι του Πισαετού γίνεται από τον [Πόρο](https://www.travelmyth.gr/πορος-κεφαλονιας/ξενοδοχεια) και το ταξίδι διαρκεί περίπου 1 ώρα, αλλά και από τη Σάμη σε λιγότερο από μισή ώρα. Στο λιμάνι του Πισαετού μπορείτε να φτάσετε και από τη Βασιλική Λευκάδος.  

  

Το μικρό λιμάνι στις Φρίκες, βρίσκεται στο βόρειο τμήμα του νησιού και απέχει μόλις 18 χλμ. από την πρωτεύουσα της Ιθάκης, το Βαθύ. Από το λιμάνι στις Φρίκες, πραγματοποιείται η σύνδεση της ΙΘάκης με το [Φισκάρδο](https://www.travelmyth.gr/φισκαρδο/ξενοδοχεια) Κεφαλονιάς και τη [Βασιλική](https://www.travelmyth.gr/βασιλικη/ξενοδοχεια) Λευκάδος.  

  

Για όσους επιθυμούν να φτάσουν στην Ιθάκη με αεροπλάνο, τα πλησιέστερα **αεροδρόμια** βρίσκονται στην Κεφαλονιά και στο Άκτιο [Πρέβεζας](https://www.travelmyth.gr/πρεβεζα-ηπειρος/ξενοδοχεια).



caebf8bea8d3dfcbf6ee5cce992839ff
### Που να μείνω στην Ιθάκη;


travelmyth.gr
2020.29

Η Ιθάκη διαθέτει πλήθος καταλυμάτων που θα καλύψουν τις ανάγκες όλων των επισκεπτών. Εάν θέλετε να μείνετε στην πρωτεύουσα του νησιού, το Βαθύ, θα έχετε εύκολη πρόσβαση σε πολλές κοντινές **παραλίες** και εμπορικά καταστήματα. Στη βόρεια Ιθάκη, το χωριό [Σταυρός](https://www.travelmyth.gr/σταυρος-ιθακη/ξενοδοχεια) που απέχει 16 χλμ. από το Βαθύ και είναι τουριστικό θέρετρο αποτελεί πολύ καλη επιλογή διαμονής. Στο [Κιόνι](https://www.travelmyth.gr/κιονι/ξενοδοχεια) και στις Φρίκες θα βρείτε επίσης καταλύματα με παραδοσιακό χαρακτήρα. Εάν θέλετε να μείνετε σε ένα **ορεινό χωριό** από το οποίο μπορείτε να βρεθείτε εύκολα στη **θάλασσα**, το [Περαχώρι](https://www.travelmyth.gr/περαχωρι/ξενοδοχεια) θα σας εντυπωσιάσει με τη μεσαιωνική αρχιτεκτονική του και το πανέμορφο φυσικό τοπίο.



dc8587618241f80ff8725aa0bc39a3ef
### Ποια μέρη έχει η ΙΘάκη;


travelmyth.gr
2020.29

Η πρωτεύουσα της Ιθάκης είναι το **Βαθύ**, ενώ το μεγαλύτερο χωριό είναι το ορεινό **Περαχώρι** που είναι χτισμένο αμφιθεατρικά πάνω από το Βαθύ σε υψόμετρο 300 μέτρων. Στη βόρεια Ιθάκη, το μεγαλύτερο χωριό που συναντάται είναι ο **Σταυρός** και ένα ακόμη μεγάλο γραφικό χωριό είναι ο **Πλατρειθιάς** που απέχει 17 χλμ. από την πρωτεύουσα. Μία ακόμη πανέμορφη περιοχή της Ιθάκης με πολλούς κατοίκους είναι το **Κιόνι** που αποτελεί διατηρητέο οικισμό και βρίσκεται σε απόσταση 24 χλμ. από το Βαθύ. Στο βόρειο τμήμα του νησιού, βρίσκονται οι **Φρίκες**, ένα γραφικό ψαροχώρι που διαθέτει και μικρό **λιμάνι** για τη σύνδεση της Ιθάκης με τη Λευκάδα και την Κεφαλονιά. Το αρχαιότερο χωριό του νησιού είναι η **Ανωγή** που διατηρεί πληθυσμό 50 κατοίκων και βρίσκεται σε απόσταση 16 χλμ. βορειοδυτικά από το Βαθύ.



23e6fffd038d9499d4395cc5c49cd17f
### Ποια είναι τα αξιοθέατα στην ΙΘάκη;


travelmyth.gr
2020.29

Η Ομηρική Ιθάκη θα σας εντυπωσιάσει με τα πολυάριθμα αξιοθέατα που βρίσκονται διασκορπισμένα σε όλο το νησί.  

  

Μπορείτε να ξεκινήσετε με μια επίσκεψη στο **Αρχαιολογικό Μουσείο** και το **Ναυτικό-Λαογραφικό Μουσείο** που βρίσκονται στην πρωτεύουσα του νησιού, το Βαθύ. Μία ακόμη αρχαιολογική συλλογή βρίσκεται στο χωριό Σταυρός όπου πιθανολογείται ότι βρισκόταν το **ανάκτορο του Οδυσσέα**. Στην κορυφή του λόφου επάνω από το Βαθύ δεσπόζει το **κάστρο** της Ιθάκης που χτίστηκε το 1807. Μοναδική θέα προσφέρεται επίσης από το **Μοναστήρι των Καθαρών (Ιερά Μονή Καθαρών)** από όπου μπορείτε να δείτε το Βαθύ από υψόμετρο 566 μέτρων.  

  

Μην παραλείψετε να επισκεφθείτε ένα από τα σπήλαια του νησιού και να ζήσετε ιστορίες και θρύλους του παρελθόντος. Το **σπήλαιο των Νυμφών** ή Μαρμαροσπηλιά βρίσκεται σε απόσταση 190 μέτρα πάνω από τον όρμο Δεξά και παρουσιάζει ιδιαίτερο ενδιαφέρον καθώς ταυτίζεται με το ομηρικό Σπήλαιο των Νυμφών. Στην Ανωγή, το αρχαιότερο χωριό της Ιθάκης, θα συναντήσετε τα **προϊστορικά μεγαλιθικά μνημεία** που είναι γνωστά ως μενίρ. Ένα ακόμη ιδιαίτερο μέρος για να επισκεφθείτε είναι το μνημείο με τις τεχνητές **πυραμίδες** που βρίσκεται στο χωριό Εξωγή, σε σημείο που προσφέρει μοναδική θέα. Τέλος, μπορείτε να επισκεφθείτε το Περαχώρι με τη μεσαιωνική αρχιτεκτονική και τις **βυζαντινές εκκλησίες** με τις τοιχογραφίες.



8575f0cd0da094c273443370ef8cfdda
### Ποιες παραλίες έχει η ΙΘάκη;


travelmyth.gr
2020.29

Στην Ιθάκη θα συναντήσετε πανέμορφες βοτσαλωτές παραλίες με πεντακάθαρα νερά και βλάστηση που δημιουργεί φυσική σκιά. Οι περισσότερες παραλίες της Ιθάκης είναι μη οργανωμένες. Κοντά στην πρωτεύουσα του νησιού, το Βαθύ, βρισκονται παραλίες εύκολα προσβάσιμες όπως η **Λούτσα** και η **παραλία της Δεξιάς** (ή Δεξάς) που προσφέρει θέα στο όρος Νήριτο. Το **Φιλιατρό** είναι η πιο δημοφιλής παραλία του νησιού και μπορείτε να την προσεγγίσετε οδικώς από το Βαθύ σε 15 περίπου λεπτά. Στην παραλία λειτουργεί beach bar, όπως και στο **Σαρακήνικο** που θα συναντήσετε λίγο πιο νότια.  

  

Μια άλλη παραλία που βρίσκεται ανατολικά της πρωτεύουσας είναι το **Γιδάκι** που για πολλούς θεωρείται η καλύτερη παραλία της Ιθάκης. Στο Γιδάκι μπορείτε να φτάσετε με **καΐκι** από το Βαθύ ή οδηγώντας μέχρι τον κόλπο του Σκίνου και στη συνέχεια ακολουθώντας το μονοπάτι που ξεκινά από την παραλία Σκίνος. Η **πεζοπορία** για να φτάσετε από την μία άκρη της πλαγιάς στην άλλη και να απολαύσετε τα κρυστάλλινα νερά στο Γιδάκι διαρκεί μισή ώρα. Στο νότιο τμήμα του νησιού υπάρχουν πολλές ακόμη παραλίες που μπορείτε να επισκεφθείτε, όπως ο **Πίσω Αετός** στα δυτικά και πολυάριθμοι κόλποι με πεντακάθαρα νερά στα ανατολικά.  

  

Στο βόρειο τμήμα του νησιού, στις **Αφάλες**, θα συναντήσετε τη μοναδική μη βοτσαλωτή παραλία του νησιού με όνομα **Πλατιά Άμμος**. Η παραλία της **Πόλης στο Σταυρό** είναι επίσης μία από τις δημοφιλείς παραλίες του νησιού και στο βυθό της βρίσκονται ερείπια αρχαίας πόλης. Κοντά στον **Άγιο Ιωάννη** μπορείτε να χαλαρώσετε στον ήρεμο **Άσπρο Γιαλό** και πιο βόρεια να απολαύσετε τις βουτιές σας στους κολπίσκους που βρίσκονται στη διαδρομή από τις **Φρίκες** προς το **Κιόνι**.  

  

Ορισμένες ακόμη παραλίες που μπορείτε να επισκεφθείτε εύκολα είναι οι **Αλυκές**, τα **Μνήματα**, τα **Καμίνια**, ο **Μπροστά Αετός** και πολυάριθμες άλλες. Η Ιθάκη διαθέτει επίσης πολλές παραλίες που μπορείτε να προσεγγίσετε μόνο δια θαλάσσης, με σκάφος.



3f2c4b7f691ff49ae9a01d4a5d8b22f4
### Τι δραστηριότητες μπορώ να κάνω στην ΙΘάκη;


travelmyth.gr
2020.29

Η Ιθάκη είναι ιδανικός προορισμός για τους λάτρεις της φύσης και της ιστορίας. Το νησί διαθέτει **μονοπάτια** που θα σας οδηγήσουν σε απόμερες παραλίες, σπήλαια, εκκλησίες και μοναστήρια. Στη διαδρομή θα συναντήσετε ερείπια αρχαίων πόλεων, θα θαυμάσετε τη μεσαιωνική αρχιτεκτονική και θα φτάσετε σε σημεία με μαγευτική θέα στα γύρω νησιά. Με την ενοικίαση ενός σκάφους ή με ένα από τα καΐκια που ξεκινούν από το Βαθύ, μπορείτε να εξερευνήσετε μικρούς κόλπους και να κάνετε **κατάδυση** ή **ψάρεμα**. Για τους λάτρεις της ιστορίας, το νησί διαθέτει τρία **μουσεία** με αρχαιολογικά ευρήματα της περιοχής και πολυάριθμα σημεία ενδιαφέροντος που συνδέονται με την ομηρική εποχή.



8eef16144c27fa0c1db59f7d2a286103
### Που να πάω στην ΙΘάκη;


travelmyth.gr
2020.29

Η Ιθάκη αποτελεί έναν μαγευτικό προορισμό για τους λάτρεις της φύσης και της ιστορίας, σε ένα ήσυχο περιβάλλον. Η πρωτεύουσα του νησιού, το Βαθύ, με την αμφιθεατρική της διάταξη και το νησάκι **Λαζαρέτο** που βρίσκεται ακριβώς μπροστά από τον κόλπο του λιμανιού με την εκκλησία Μεταμόρφωσης του Σωτήρος και τα πεύκα εντυπωσιάζει με την πρώτη ματιά. Από το **κάστρο** της Ιθάκης και την **Ιερά Μονή Καθαρών** θα απολαύσετε την υπέροχη θέα στην ευρύτερη περιοχή.  

  

Οι όμορφες βοτσαλωτές **παραλίες** με τα καθαρά νερά όπως η παραλία της Δεξιάς (ή Δεξάς), η Λούτσα, το δημοφιλές Φιλιατρό, το Σαρακήνικο, η Πλατιά Άμμος και η παραλία της Πόλης στο Σταυρό θα σας μαγέψουν. Ένα μικρό σκάφος θα σας οδηγήσει σε παραλίες με καταγάλανα νερά, αλλά και στην πιο γνωστή παραλία της Ιθάκης το Γιδάκι, στην οποία μπορείτε να φτάσετε και με πεζοπορία μισής ώρας από την παραλία Σκίνος.  

  

Περιπλανηθείτε στο Περαχώρι και δείτε τα μεσαιωνικά ερείπια της Παλαιοχώρας που υπήρξε η παλιά **πρωτεύουσα** της Ιθάκης. Επισκεφθείτε το **σπήλαιο των Νυμφών** και το αρχαίο χωριό Ανωγή όπου θα συναντήσετε προϊστορικά μεγαλιθικά μνημεία.



07c14766f80b39dec395ed104dcd2488
### Τι γεύσεις να δοκιμάσω στην ΙΘάκη;


travelmyth.gr
2020.29

Στην Ιθάκη θα γευτείτε φρέσκα θαλασσινά στο Βαθύ και τα μικρά χαροχώρια του νησιού, ποιοτικό ελαιόλαδο και κρασί που παράγεται στο νησί, μέλι και φέτα. Τα αρωματικά βότανα όπως το δεντρολίβανο και το θυμάρι βρίσκονται σε αφθονία στο νησί και χρησιμοποιούνται στην τοπική κουζίνα. Ένα από τα παραδοσιακά πιάτα της Ιθάκης είναι το **ψητό τσερέπα**, όπου το κρέας ψήνεται μέσα σε ψηλό πήλινο σκεύος που ονομάζεται τσερέπα. Μην παραλείψετε να δοκιμάσετε το παραδοσιακό γλυκό **ροβανή** με κύρια συστατικά το ρύζι και το μέλι, αλλά και τις **τρούφες** που φτιάχνονται στα ζαχαροπλαστεία του νησιού.



397f4c0f8c2aab76fced5ec7bf16540f
### Που βρίσκεται η Ιθάκη;


travelmyth.gr
2020.29

Η Ιθάκη αποτελεί μέρος του συμπλέγματος των Επτανήσων στο Ιόνιο Πέλαγος. Βρίσκεται στα βορειοανατολικά της Κεφαλονιάς και στα νότια της Λευκάδας. Αποτελεί το μικρότερο σε μέγεθος και πληθυσμό νησί των [Ιονίων Νήσων](https://www.travelmyth.gr/νησια-ιονιου/ξενοδοχεια) μετά τους [Παξούς](https://www.travelmyth.gr/παξοι/ξενοδοχεια).



8155c90f7d005bea95ebaee4d9213a97
### Που ανήκει η ΙΘάκη;


travelmyth.gr
2020.29

Η ΙΘάκη ανήκει στον νομό Κεφαλληνίας της Περιφέρειας Ιονίων Νήσων. Η περιφερειακή ενότητα Ιθάκης αποτελείται από οκτώ δημοτικά διαμερίσματα που περιλαμβάνουν πολυάριθμες νησίδες.



b94f1c95162074493fda07766f559698
### Ποιος είναι ο πληθυσμός της ΙΘάκης;


travelmyth.gr
2020.29

Σύμφωνα με την απογραφή του 2011, ο πληθυσμός της ΙΘάκης ανέρχεται στους 3.180 κατοίκους.


